L 167/6
SK
Úradný vestník Európskej únie
30.6.2023
(22)
Je potrebné zahrnúť do rozsahu pôsobnosti nariadenia (EÚ) č. 651/2014 podmienky zlučiteľnosti pre pomoc vo forme úľav na environmentálnych daniach alebo poplatkoch.
Environmentálne dane alebo parafiškálne poplatky sa ukladajú s cieľom zvýšiť náklady spojené so správaním škodlivým pre životné prostredie, a tým odradiť od takéhoto správania, a zvýšiť úroveň ochrany životného prostredia.
V prípade, že environmentálnu daň alebo parafiškálne poplatky nemožno vynútiť bez toho, aby sa ohrozili hospodárske činnosti určitých podnikov, priaznivejším zaobchádzaním s niektorými podnikmi možno dosiahnuť vyššiu všeobecnú úroveň príspevku k environmentálnym daniam alebo parafiškálnym poplatkom.
Vzhľadom na to môže za určitých podmienok úľavy na environmentálnych daniach alebo parafiškálnych poplatkoch nepriamo prispieť k vyššej úrovni ochrany životného prostredia.
(23)
Je vhodné, aby sa uplatňovali rovnaké podmienky na pomoc vo forme úľav a oslobodení od environmentálnych daní vo všetkých hospodárskych odvetviach, pokiaľ sa neuplatňujú osobitné pravidlá.
Pomoc vo forme daňových úľav v prípade vnútrozemského rybolovu a rybochovných prác prijatých členskými štátmi na základe článku 15 ods.
1 písm.
f) a článku 15 ods.
3 smernice Rady 2003/96/ES (25) by preto mala od 1 júla 2023 patriť do rozsahu pôsobnosti nariadenia (EÚ) č. 651/2014 pretože nariadenie Komisie (EÚ) 2022/2473 (26) sa na ne už nebude vzťahovať.
(24)
V oblasti investičnej pomoci na systémy centralizovaného zásobovania teplom a/alebo chladom by sa mali upraviť podmienky zlučiteľnosti stanovené v článku 46 nariadenia (EÚ) č. 651/2014 týkajúce sa podpory investícií do systémov centralizovaného zásobovania teplom a/alebo chladom, ktoré sú založené na fosílnych palivách, najmä na zemnom plyne, ako aj investícií do distribučných sietí alebo ich modernizácie, a to tak, aby sa v nich zohľadňovali ciele Európskej zelenej dohody a európskeho právneho predpisu v oblasti klímy, a najmä investičného plánu pre udržateľnú Európu (27).
(25)
Pokiaľ ide o investície do energetickej infraštruktúry, rozsah pôsobnosti nariadenia (EÚ) č. 651/2014 by mal zahŕňať skupinové výnimky na podporu investícií, ktoré sa nerealizujú v podporovaných oblastiach.
Okrem toho je potrebné upraviť podmienky zlučiteľnosti uvedeného nariadenia týkajúce sa podpory investícií do energetickej infraštruktúry, a to v oblasti zemného plynu, a to tak, aby sa v nich zohľadňovali ciele Európskej zelenej dohody a zabezpečoval súlad s cieľmi v oblasti klímy na roky 2030 a 2050.
(26)
Vzhľadom na špecifiká financovania projektov v oblasti obranného priemyslu, kde dopyt takmer výlučne vychádza zo strany členských štátov, ktoré takisto kontrolujú celé nadobudnutie výrobkov a technológií obranného priemyslu vrátane exportu, má fungovanie sektoru obrany jedinečný charakter a neriadi sa obvyklými pravidlami a obchodnými modelmi, ktorými sa riadia tradičnejšie trhy.
Vzhľadom na špecifiká tohto sektora a pravidlá Európskeho obranného fondu zriadeného nariadením Európskeho parlamentu a Rady (EÚ) 2021/697 (28) a Programu rozvoja európskeho obranného priemyslu zriadeného nariadením Európskeho parlamentu a Rady (EÚ) 2018/1092 (29), podľa ktorých sa stanovujú maximálne miery financovania tak, aby sa neobmedzovalo celkové verejné financovanie, ale prilákalo sa spolufinancovanie zo strany členských štátov, finančné príspevky členských štátov na uvedené spolufinancované projekty by sa mali za určitých podmienok považovať za zlučiteľné s vnútorným trhom a oslobodené od notifikačnej povinnosti.
Takéto spolufinancovanie možno vyhlásiť za zlučiteľné nad rámec možností všeobecných ustanovení o pomoci na projekty výskumu a vývoja najmä za predpokladu, že príjemcovia zaplatia trhovú cenu za akékoľvek použitie práv duševného vlastníctva alebo prototypov, ktoré sú výsledkom daného projektu, na iné ako obranné účely.
V takýchto situáciách by navyše pred výberom výskumného a vývojového projektu nemalo byť potrebné opätovne posudzovať podmienky oprávnenosti, ktoré už Komisia s pomocou nezávislých expertov posúdila na nadnárodnej úrovni v súlade s pravidlami Európskeho obranného fondu alebo Programu rozvoja európskeho obranného priemyslu.
Napokon by sa mal zmeniť článok 8 nariadenia (EÚ) č. 651/2014 tak, aby sa v ňom umožňovali kombinácie centrálne spravovaných finančných prostriedkov Únie a štátnej pomoci až do výšky celkových nákladov na projekt.
(27)
Nariadenia (EÚ) č. 651/2014 a (EÚ) 2022/2473 by sa preto mali zodpovedajúcim spôsobom zmeniť,
(25) Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v.
EÚ L 283, 31.10.2003, s. 51).
(26) Nariadenie Komisie (EÚ) 2022/2473 zo 14. decembra 2022, ktorým sa určité kategórie pomoci poskytovanej podnikom pôsobiacim vo výrobe, v spracovaní a odbyte produktov rybolovu a akvakultúry vyhlasujú za zlučiteľné s vnútorným trhom podľa článkov 107 a 108 Zmluvy o fungovaní Európskej únie (Ú. v.
EÚ L 327, 21.12.2022, s. 82).
(27) Oznámenie Komisie – Investičný plán pre udržateľnú Európu – Investičný plán Európskej zelenej dohody [COM(2020) 21 final].
(28) Nariadenie Európskeho parlamentu a Rady (EÚ) 2021/697 z 29. apríla 2021, ktorým sa zriaďuje Európsky obranný fond a zrušuje nariadenie (EÚ) 2018/1092 (Ú. v.
EÚ L 170, 12.5.2021, s. 149).
(29) Nariadenie Európskeho parlamentu a Rady (EÚ) 2018/1092 z 18. júla 2018, ktorým sa zriaďuje Program rozvoja európskeho obranného priemyslu zameraný na podporu konkurencieschopnosti a inovačnej kapacity obranného priemyslu Únie (Ú. v.
EÚ L 200, 7.8.2018, s. 30).